32005R2109
L 337/25
JURNALUL OFÍCIAL AL UNIUNII EUROPENE
REGULAMENTUL (CE) NR. 2109/2005 AL COMISIEI
din 21 decembrie 2005
de modificare a Regulamentului (CE) nr. 716/96 privind stabilirea măsurilor excepționale de susținere pentru piața cărnii de vită din Regatul Unit
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței din sectorul cărnii de vită și mânzat (1), în special articolul 39,
întrucât:
(1)
Regulamentul (CE) nr. 716/96 al Comisiei (2) a instituit un regim cofinanțat de Comunitate prin care Regatul Unit este autorizat să cumpere bovine în vârstă de peste treizeci de luni și să le sacrifice în abatoare desemnate în mod expres.
(2)
În avizul său din 21 aprilie 2004 privind justificarea științifică a propunerii de modificare a regimului britanic de export bazat pe dată și pe regula „celor peste treizeci de luni”, grupul științific pentru riscuri biologice al Autorității Europene pentru Siguranța Alimentară concluzionează că șeptelul născut sau crescut pe teritoriul Regatului Unit înainte de 1 august 1996 trebuie să fie exclus din lanțul alimentar uman și animal din cauza incidenței mai ridicate a encefalopatiei spongiforme bovine (ESB) la această grupă. Pentru vitele născute după această dată, avizul concluzionează că riscul de encefalopatie spongiformă bovină pentru consumatori este comparabil cu cel din alte state membre.
(3)
Ținând seama de acest aviz, Decizia 2005/598/CE a Comisiei din 2 august 2005 de interzicere a introducerii pe piață a produselor derivate din bovine născute sau crescute pe teritoriul Regatului Unit înainte de 1 august 1996 în orice scop și de exonerare a acestor animale de la anumite măsuri de control și de eradicare stabilite de Regulamentul (CE) nr. 999/2001 (3) stabilește că pe piață nu poate fi introdus nici un produs constituit total sau parțial din alte materii decât laptele, obținute de la bovine născute sau crescute pe teritoriul Regatului Unit înainte de 1 august 1996.
(4)
Articolul 2 alineatele (1) și (3) din Regulamentul (CE) nr. 716/96 stabilește prețul la kilogram pentru animalele integrate în programul prevăzut de acest regulament și, respectiv, tariful pe animal pentru care Comunitatea cofinanțează achiziționarea de animale. Ținând seama de Decizia 2005/598/CE, este necesară limitarea achizițiilor și a cofinanțării de către Comunitate prevăzute de Regulamentul (CE) nr. 716/96 la animalele născute sau crescute pe teritoriul Regatului Unit înainte de 1 august 1996.
(5)
În scopul simplificării, ar trebui stabilit un preț de achiziție forfetar pe cap de animal pentru orice animal achiziționat în cadrul programului. Pentru a stimula producătorii să nu amâne abatorizarea acestor animale, este necesar ca prețul de achiziție să fie redus progresiv în anii următori.
(6)
Este de competența Comunității să cofinanțeze 50 % din achiziții în cadrul programului.
(7)
Pentru a asigura o tranziție armonioasă de la programul actual de peste 30 de luni la programul limitat la animalele născute sau crescute pe teritoriul Regatului Unit înainte de 1 august 1996, este necesar să se specifice data de aplicare a acestuia din urmă.
(8)
Ținând seama de decizia autorităților Regatului Unit de a aplica, de la 1 ianuarie 2005, schema plății unice prevăzute la titlul III din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de asistență pentru agricultori și de modificare a regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (4), ar trebui eliminate dispozițiile articolului 2 alineatul (4) din Regulamentul (CE) nr. 716/96 care au devenit caduce.
(9)
Regulamentul (CE) nr. 716/96 ar trebui modificat în consecință.
(10)
Măsurile prevăzute de prezentul regulament sunt conforme cu avizul Comitetului pentru gestionarea cărnii de vită și mânzat,
ADOPTĂ PREZENTUL REGULAMENT:
Articolul 1
Regulamentul (CE) nr. 716/96 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Autoritățile competente britanice sunt autorizate să achiziționeze orice animal din specia bovină născut sau crescut pe teritoriul Regatului Unit înainte de 1 august 1996, care nu prezintă semnele clinice ale ESB, prezentat acestora de orice producător sau de agentul său, pentru o perioadă mai mare de șase luni înainte de vânzare și aflat într-o exploatație situată pe teritoriul Regatului Unit.”
2.
Articolul 2 se modifică după cum urmează:
(a)
Alineatul (1) se înlocuiește cu următorul text:
„(1) Prețul care urmează a fi plătit de autoritatea competentă din Regatul Unit producătorilor sau agenților acestora în conformitate cu articolul 1 alineatul (1) este de:
-
360 EUR pe animal, pentru achizițiile efectuate până la 31 decembrie 2006;
-
324 EUR pe animal, pentru achizițiile efectuate în cursul perioadei cuprinse între 1 ianuarie 2007 și 31 decembrie 2007;
-
292 EUR pe animal, pentru achizițiile efectuate în cursul perioadei cuprinse între 1 ianuarie 2008 și 31 decembrie 2008.”
(b)
Alineatul (2) se elimină.
(c)
Alineatul (3) primul paragraf se înlocuiește cu următorul text:
„Pentru fiecare animal distrus în conformitate cu dispozițiile articolului 1, Comunitatea cofinanțează cheltuielile contractate de Regatul Unit pentru achizițiile prevăzute la articolul 1 alineatul (1), la tariful de:
-
180 EUR pe animal, pentru achizițiile efectuate până la 31 decembrie 2006;
-
162 EUR pe animal, pentru achizițiile efectuate în cursul perioadei cuprinse între 1 ianuarie 2007 și 31 decembrie 2007;
-
146 EUR pe animal, pentru achizițiile efectuate în cursul perioadei cuprinse între 1 ianuarie 2008 și 31 decembrie 2008.”
(d)
Alineatul (4) se elimină.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 23 ianuarie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2005.